Vrystaatse premier ontvang memorandum van boereDr. Jack Armour oorhandig Vrystaat Landbou se memorandum aan die premier (Foto verskaf) “Die huidige verskriklike toestand van meeste van ons Vrystaatse paaie kan nie net aan die swaar reën toegeskryf word nie, maar aan swak bestuur en verwaarlosing deur die Vrystaatse regering.” Dit was die openingsverklaring van die memorandum wat Vrystaat Landbou (VL) Dinsdag aan die Vrystaatse premier oorhandig het tydens haar besoek aan die Hoopstad-omgewing. Volgens verteenwoordigers van VL is die premier se besoek aan die gebied niks meer as ‘n publisiteitsfoefie nie. “Dit was merkwaardig om vanoggend skielik padinstandhoudingsmasjinerie op ons paaie te sien verskyn om onbegaanbare paaie te ‘herstel’ net voor haar aankoms,” sê Jakkals le Roux, verteenwoordiger van VL. “Dit bewys dat die provinsiale regering nie net bewus is van ons padprobleme nie, maar wel die vermoë het om paaie reg te maak as dit polities gerieflik is om dit te doen.” VL het besluit om nie toe te laat dat hierdie publisiteitsfoefie onbetwis bly nie en het ‘n memorandum aan die premier oorhandig waarin die provinsiale regering se onmiddellike optrede reg oor die provinsie geëis word. Die memorandum eis dat: “Vrystaat Landbou veroordeel die misbruik van staatsfondse soos uitgelig in die ouditeur-generaal verslag en dat ons nasionale infrastruktuur netwerke toegelaat word om in so ‘n mate te verval dat dit ‘n groot impak op die plaaslike, provinsiale en nasionale ekonomieë het, asook die vermoë van die private sektor om werk te skep en boere om kos te lewer,” voeg Le Roux by. Dr Jack Armour, kommersiële bestuurder van VL, voeg by die organisasie sal openbare druk op die premier en verantwoordelike amptenare handhaaf om paaie reg te maak. “Burgers betaal buitensporige bedrae belasting aan die regering, maar tog kry ons al hoe minder waarde vir geld. Ons kan nie toelaat dat korrupsie en wanbestuur ons vermoë om voedsel vir die nasie te produseer belemmer nie.”